Elzabie dalk nog nie dood toe sy afgelaai isKapt. Mattheus Pretorius in die getuiebank (Foto: Anja van der Merwe, Maroela Media) Elzabie Brand (54) was dalk nog lewend toe sy in ŉ blou duvet in ’n watergat in die Taung-omgewing in die Noord-Kaap gelos is. Hierdie inligting het in die hooggeregshof in Kimberley uitgekom tydens kapt. Mattheus Pretorius se getuienis in die moordsaak van Elzabie en haar ouers, Dan (83) en Breggie (73) Brand. Pretorius is die bevelvoerder van die speurtak in Hartswater. Die Brand-gesin is twee jaar gelede op hul kleinhoewe in Magogong, naby Hartswater, ontvoer en vermoor. Elzabie, Breggie en Dan Brand. Die saak teen Donald Seoleseng (21), Tshepo Visagie (36), Kgomotso Mpulwana (43) en Tsepaone Melato (20) het Woensdag voortgegaan. Hulle word met die gesin se moorde verbind. Pretorius was op die toneel toe Elzabie se liggaam kort na middernag op 29 Julie 2020 onder ŉ rotswand in ŉ watergat gekry is. “Dit lyk asof sy onder die rotswand gedruk is. Die liggaam was in ŉ blou duvet toegedraai, net ŉ stuk van haar rug het uitgesteek. Toe ons die duvet oopmaak, het ons gesien die oorledene se hande was vasgebind en daar was ŉ tou deur haar mond vasgemaak,” het Pretorius getuig. Volgens Pretorius het Realeboga Manyedi (20), wat vroeër ŉ vyfde verdagte in die saak was, die liggaam aan die polisie uitgewys, ŉ paar dae nadat die moorde vermoedelik gepleeg is. Alle klagtes teen Manyedi is Maandag laat vaar. “Manyedi het vir ons gesê dat hy ons gaan wys waar hulle vir Elzabie gelos het terwyl sy steeds lewend was.” In daardie stadium was nie Dan of Breggie se liggame al gevind nie. Agter: Die familie van Dan, Breggie en Elzabie Brand (Foto: Anja van der Merwe, Maroela Media) Elzabie se rooi Nissan Micra is verlate in ŉ steengroef naby die Majaneng-nedersetting gevind, ŉ paar ure voordat haar liggaam ontdek is. Konst. Harold Kock van die Hartswater-polisie se honde-eenheid was op die toneel toe die Nissan Micra gevind is. Dit volg ná die polisiestasie tyding ontvang het oor ŉ “maroenkleurige karretjie” wat verlate gevind is, het Kock in die hof getuig. Dit het in die hof uitgekom dat die persoon wat die polisiestasie laat weet het, net bekend as “Alfred”, kort ná die voorval gesterf het. “Ons is na die steengroef waar die motor – wat ons daar aangetref het – se registrasienommer met Elzabie se motor sŉ ooreengestem het,” het Kock getuig. Volgens Kock was die motor se bande pap. “Nie ver van die voertuig af nie, het ŉ motorband met ŉ velling in die veld gelê. Die velling het onderstebo gelê en ons kon eers later toe die forensiese span op die toneel was, bevestig dat die velling ŉ Mazda-embleem opgehad het. Die band en velling was te groot en het nie op die Nissan Micra gepas nie.” Dit is nie in die hof bevestig op die motorband dalk aan die gesin se silwer Mazda CX5 behoort het nie omdat dié motor in daardie stadium steeds soek was. Eerste verdagte aangekeer Tshepo Visagie se regsverteenwoordiger, adv. Chandre Booysen, konsulteer met hom voor die aanvang van die hofsaak (Foto: Anja van der Merwe, Maroela Media) Kock getuig hy en verskeie ander polisiebeamptes het Dinsdag (28 Julie) net ná 16:00 inligting van misdaad-intelligensie ontvang dat een van die verdagtes, genaamd Tshepo, by die Majaneng-nedersetting gewaar is. Die beamptes is na ŉ woning in die nedersetting waar die verdagte se vriendin vermoedelik gewoon het. “Ons het die vriendin gevra waar Tshepo is en sy het ontken dat sy hom gesien het. ŉ Vrou wat haarself as Tshepo se ma geïdentifiseer het, het toe ook daar aangekom,” het Kock getuig. “Terwyl een van die beamptes met die vriendin gepraat het, het ŉ persoon in die pad af geskree dat iemand weghardloop. Ons het in die straat af gery en ŉ persoon met ŉ swart broek en blou oorpakbaadjie gewaar. Hy het van ons af weggehardloop.” Die verdagte het in die rigting van ŉ draad gehardloop en Kock het sy patrolliehond uit die voertuig gehaal, wat die verdagte toe 20 meter verder vasgetrek het. Die verdagte is later as Tshepo Visagie geïdentifiseer.